1Keu teupimpén kor. Ca-e peulajaran kawöm Korah. 2Lagée rusa jihawa keu ié krueng, meunan kheueh jiwa lôn rindu ubak Droeneueh, ya Allah. 3Ulôn rindu ubak Allah nyang udeb, pajan ulôn jeuet lônjak meuiébadat di Baét Gobnyan? 4Uroe malam lalée ulôn mo, na kheueh ié mata peunajoh ulôn. Sipanyang uroe musoh lôn jitanyong, "Dipat Allah gata?" 5Até ulôn peudeh meunyoe teuingat yohmasa ilée, watée ulôn jak ubak Baét TUHAN meusajan ngon ureuëng nyang jipeuna peurayaan. Ulôn lônjak dikeue arak-arakan deungon seumurak nyang meuhubo dan ca-e ngon lagu puja dan pujoe. 6Pakon até ulôn seudeh ngon geulisah? Ulôn meuharab ubak Po teu Allah. Teuma ulôn meusyuko lom ubak Gobnyan, ubak Allah lôn dan nyang peuseulamat ulôn. 7- 8Nibak tanoh teumpat teuböih nyoe até ulôn ka hanco ngon reumok, sababnyan ulôn ingat ubak TUHAN. Jiwa lôn hanyot u dalam arus keuseudehan, ulôn ka jiba lé ié raya keukacauan; lagée su umbak ié grob nibak Krueng Yordan nibak Gunong Hermon dan Gunong Mizar. 9Seumoga TUHAN geutunyok geunaséh Gobnyan óh watée uroe, mangat watée malam ulôn hase meuca-e, dan meudoá ubak Allah mata ié udeb lôn. 10Ulôn peugah ubak Allah, nyang bila ulôn, "Pakon Droeneueh neutuwoe keu ulôn? Pakon ulôn nyoe harôh meudeurita, sabab jiteugom lé musoh-musoh lôn?" 11Até lôn hanco meukeupeng-keupeng sabab jipeuhina lé musoh. Awaknyan hana piôh jiteumanyong, "Dipat Allah gata?" 12Pakon até lôn seudeh dan geulisah? Ulôn meuharab ubak Po teu Allah. Teuma ulôn meusyuko lom ubak Gobnyan, ubak Allah lôn nyang ka geupeuseulamat ulôn.
Zabur 42